  Майя Бывальцева Начальной школаосы удмурт кылъя учебникъёс вуозы 1-тӥ куарусёнлы, вуоно арын соосты басьтозы 5–9 классъёсын дышетскисьёс. 17-тӥ куартолэзе ортчем пресс-конференциын со сярысь ивортӥз элькунысь дышетонъя но наукая министр Алексей Мирошниченко. «Ми туж оскиськомы, 1–4 классъёслы удмурт кылъя учебникъёс школаосы 1-тӥ куарусёнлы вуозы шуыса. Соос кык люкетэн — удмурт но мукет выжыысь пиналъёслы. Милям ужпуммы — вуоно арын 5–9 классъёслы учебникъёс поттон. Ужпум бадӟым, но мон малпасько, быдэстымон», — вераз со. Министр тау кариз йӧскалык дышетонъя институтлы, печатья но калыке ивортодэт вӧлмытонъя агентстволы но «Удмуртия» издательстволы анай кылъя учебникъёс но методикая пособиос бордын ужамзы понна. 1–4 классъёс понна соос дасямын ни, электрон амалэ но выжтэмын, но дышетон пособие инлыксы ӧвӧл на. Соос федерал реестре шедён понна, сотэк учебникен лыдъяськыны уг быгато, ньыль экспертизаез ортчыны кулэ — дышетон, тодос, мерлык но улосвыл ласянь. Кыкез ортчемын ни. Шор ёзо школа понна учебникъёсъя со ужез ӝоггес ортчытыны чаклало. Алексей Мирошниченколэн верамезъя, анай кылъя учебникъёсъя югдур Удмуртиын «туж улӥын». Соос ӧвӧлэн школаосысь кивалтӥсьёсты но дышетӥсьёсты штраф тырыто. Элькунлэн йӧскалык аспӧртэмлыкъёсызъя тодметъёсты факультативе выжтоно луо, нош со калыкын юанъёс кылдытэ. Тегъёс: Дышетон Ижкар АлексейМирошниченко Удмуртия школаос удмурткыл  